Raši, Richard, podpredseda vlády SR pre investície a informatizáciu (2019-11-28):
Ďakujem pekne. Vážený pán poslanec, v programovom vyhlásení súčasnej vlády bolo deklarované, že vláda podporí sektor politík zmenšovania sociálnych a regionálnych rozdielov a že sa zasadí o takú verejnú politiku, ktorej cieľom bude tvorba nových pracovných miest regiónov a budovanie lokálnej infraštruktúry. Svoje ciele v tejto oblasti bude dosahovať prostredníctvom regionálnych rozvojových programov pre najmenej rozvinuté okresy a celkový počet takto kategorizovaných okresov na Slovensku je dvadsať. Vláda má za sebou vyše, niečo vyše rok a pol svojho fungovania. Za tento čas 35-krát rokovala v najmenej rozvinutých slovenských regiónoch a za toto obdobie jedného a pol roka sa uskutočnilo celkovo 91 rokovaní vlády, čo znamená, že výjazdové zasadnutia predstavujú takmer štyridsať percent všetkých rokovaní. Dvadsiateho prvého novembra 2019 v Slovenských Ďarmotách v okrese Veľký Krtíš sa uskutočnilo posledné tohtoročné výjazdové rokovanie vlády, a preto si dovolím uviesť niekoľko čísel. Prepáčte, pán poslanec, že hovorím k vám chrbtom, ale tak je mikrofón. Niekoľko čísel. Na výjazdových rokovaniach schválila vláda osem nových akčných plánov, preverila plnenie 27 už existujúcich. Niet okresu, v ktorom by po zavedení opatrení akčných plánov nedošlo k výraznému zníženiu nezamestnanosti. Zo svojej rezervy uvoľnila vláda v jednotlivých regiónoch celkovo viac ako 45 a pol milióna eur a vláda sa vždy snaží vždy prispieť minimálne miliónom eur na riešenie problémov, ktoré trápia ľudí, pričom samospráva ich zo svojich prostriedkov nevie zabezpečiť. Konkrétne ide spravidla o opravy ciest a chodníkov, opravy striech, zatepľovanie budov či podpora kultúry. Vláda reaguje na konkrétne požiadavky samospráv, pretože práve oni v regiónoch najlepšie poznajú miestne problémy a za ich riešenie potom pred voličmi aj nesú zodpovednosť. Okres Veľký Krtíš, na ktorý sa vo vašej otázke pýtate, bol Ústredím práce, sociálnych vecí a rodiny do zoznamu najmenej rozvinutých okresov zaradený 15. decembra 2015 podľa zákona o podpore najmenej rozvinutých okresov a následne bol vypracovaný päťročný akčný plán rozvoja okresu Veľký Krtíš. Dôvodom zaradenia tohto okresu medzi najmenej rozvinuté okresy bola dlhodobo vysoká miera evidovanej nezamestnanosti. Jej priemerná výška počas obdobia rokov ´13 až 2015 sa pohybovala v rozmedzí 23,4 až, teda 18,5 až 23,4 percenta. Kým za rovnaké obdobie sa celoslovenská miera evidovanej nezamestnanosti pohybovala medzi 13,5 až 10,6 percenta. Akčný plán pre tento okres schválila vláda 7. septembra 2016 a v tom čase bola miera evidovanej nezamestnanosti na úrovni 14,4 percenta a počet evidovaných uchádzačov o zamestnanie bol 3 674, z toho dlhodobo nezamestnaných bolo 2 163 občanov. Rozpočet akčného plánu do roku 2020 počíta s prostriedkami z európskych štrukturálnych fondov vo výške 37 miliónov eur a z regionálnych príspevkov vo výške 3,33 milióna eur a cieľom je do roku 2020 vytvoriť 822 nových pracovných miest. Vláda naposledy hodnotila plnenie akčného plánu okresu Veľký Krtíš pred, teda 21. novembra 2019. Ak sa pozrieme o údajoch o nezamestnanosti, na konci októbra tohto roku môžme skonštatovať, že miera evidovanej nezamestnanosti v okrese klesla na 5,7 percenta. Počet evidovaných uchádzačov o zamestnanie sa znížil na 1 664 a dlhodobo nezamestnaných bolo 639 obyvateľov. To znamená, že od začiatku plnenia akčného plánu sa evidovaná nezamestnanosť v okrese znížila o 8,69 percentuálneho bodu, počet nezamestnaných o 2 028 a počet dlhodobo nezamestnaných sa znížil o 1 524. Cieľom akčného plánu bolo do roku 2020 vytvoriť 822 pracovných miest. V rámci akčného plánu sa podarilo do konca septembra 2019 vytvoriť 1 311 pracovných miest. V septembri bol teda cieľ akčného plánu prekročený o 489 vytvorených pracovných miest. Pracovné miesta vznikali vo verejnej správe, v oblasti textilnej výroby, stavebníctva, drevárskej výroby či potravinárskej výroby. V okrese je sľubná perspektíva ďalšieho vytvárania nových pracovných miest, napríklad firma Fisa Auto zamestnáva okolo sto ľudí. V najbližších dvoch, troch rokoch má byť vytvorených ešte okolo osemsto pracovných miest. Ku koncu októbra 2018 boli schválené projekty z eurofondov pre tento okres v celkovej výške 30 miliónov eur, z toho za posledný rok bolo zazmluvnených 18 miliónov eur a tak isto bolo, uzavreté zmluvy o poskytnutí regionálneho príspevku za 2,7 milióna eur. Okres Veľký Krtíš možno hodnotiť ako mimoriadne pozitívny príbeh, lebo len za posledný rok, kde klesla nezamestnanosť v okrese o dve percentá, až o dve percentá, kým na celom Slovensku to boli iba 0,3 percentá. Pán poslanec, keď budete chcieť, tak vám potom môžem odpoveď teda dať písomne vypracovanú.